# A VIII. Kukorica Termésverseny bemutatása és értékelése

A VIII. Kukorica Termésversenyt a korábbiakkal megegyező feltételekkel hirdettük meg. A részvételi döntések és az elektronikus regisztráció időbeni előrehozatala érdekében kedvezményt hirdettünk, amellyel a versenyzők zöme sikerrel élt. Hasonlóan jól működött a termésbecslésekkel kombinált ellenőrzési időpont bejelentés, jóllehet a termésbecslési módszer alkalmazása itt kevesebb sikerrel történt. Általános volt, hogy nem vették meg az elvárt 3 mintát, melynek következtében a termésbecslések megbízhatósága még nem volt kielégítő. A tendencia azonban már látszik: egyre inkább bízhatunk abban, hogy ezen a területen is jelentős lesz a fejlődés, s lesz egy termelői réteg az országban, aki megbízható becslést tud adni a várható termésre.

Végül 65 versenyző 75 parcellát jelentett be a Termésversenybe. A 75 parcellából 53-nak termését takarították be oly módon, hogy az a Szabályzatnak minden tekintetben megfelelt. Ebből 3 parcella duplázás volt, ezért a szabályosan betakarított parcellák között felsorolásra kerülnek, de a versenyben nem vehetnek részt. További 6 eset területnagysággal szemben előírt vagy egyéb követelménynek nem felelt meg. A fennmaradó 13 parcellán nem történt meg az ellenőrzés. Egy esetben a versenyző szervezési problémák miatt nem tudta megvárni a késedelmesen érkező ellenőröket.

A VIII. Kukorica Termésversenyben elért, a versenyparcellák teljesítménye alapján számolt termésátlag az eddigi legnagyobbnak bizonyult, jóllehet a győzelmet is jelentő maximum nem érte el az eddigi csúcsot. Sorrendben ez a harmadik. (A 17,77 tonnás második legnagyobbat is 2010-ben tanúsítottuk, Papp László gárdonyi versenyző nél.)

1. ábra: Évenkénti eredmények összehasonlítása a Kukorica termésversenyben, 2009-20016

Eddig a Kukorica Termésverseny 8 éves története alatt összesen 422 sikeres, ellenőrzött betakarítás történt. Ebből 384 száraz művelésű és 21 öntözött parcellát Magyarország területén, 16 száraz és 2 öntözött parcellát Szerbia Vajdasági Autonóm Tartomány területén takarítottak be. A termésverseny-mozgalom erőteljesebb kiterjesztése a határos országokra 2016-ban sem járt a remélt sikerrel. Ennek következménye, hogy a száraz művelésű területeket a szervesen csatlakozó - csupán egy fényes drótkerítéssel elválasztott 4. Régióban vettük figyelembe, míg az öntözött területet a hazai öntözött parcellákkal versenyzők közé soroltuk.

1. Táblázat: Regionális eredmények a verseny %-ában a minimumokkal és maximumokkal, 2016

|  |  |  |  |  |  |  |
| --- | --- | --- | --- | --- | --- | --- |
| Régiók | Parcellák száma | kg/ha | Verseny %-ában | Max t/ha | Min t/ha | Max/Min% |
| 1 | 11 | 13836 | 97,3 | 15193 | 11985 | 126,8 |
| 2 | 9 | 15039 | 105,8 | 16891 | 13776 | 122,6 |
| 3 | 7 | 15481 | 108,9 | 17228 | 13992 | 123,1 |
| 4 | 9 | 12584 | 88,5 | 13804 | 10519 | 131,2 |
| 5 | 8 | 14786 | 104,0 | 16336 | 12315 | 132,7 |
| Öntözött | 9 | 14407 | 101,3 | 15990 | 12540 | 127,5 |
| Országos | 53 | 14218 | 100 | 17228 | 10519 | 163,8 |

A 2016. esztendő adta eddig a legnagyobb termést. Azt, hogy az időjárás általában is kedvezett a kukoricának, bizonyítja, hogy nem tapasztalhatók szélsőségek a termésekben. Nem dőlt meg a 2010-es maximum, nem nagyok az eltérések az egyes régiók átlagai között és viszonylag nem nagy a minimumok és maximumok közötti eltérés sem.

2. táblázat: A VIII kukorica Termésverseny fontosabb adatainak áttekintése, 2016

|  |  |  |
| --- | --- | --- |
| **Megnevezés** | **m.e.** | **Mennyiség** |
| **Összes versenyző** | **fő** | **65** |
| **Összes bejelentet parcella** | **db** | **75** |
| **Ellenőrzéssel betakarított, sikeres** | **db** | **53** |
| **Tanúsított versenyparcella** | **db** | **6** |
| **Meghiúsult ellenőrzés** | **db** | **15** |
| **Átlagtermés** | **kg/ha** | **14218** |
| **Átlagos szemnedvesség** | **%** | **21,2** |
| **Elért legnagyobb termés** | **kg/ha** | **17223** |
| **Mért legkisebb termés** | **Kg/ha** | **10519** |
| **Mért legnagyobb szemnedvesség** | **%** | **28,5** |
| **Mért legkisebb szemnedvesség** | **%** | **18,1** |

2. ábra: A VII. Kukorica Termésverseny betakarítás üteme, 2016

Az átlagosnál csapadékosabb és hűvösebb nyár késleltette a kukorica érési folyamatát. Most is, ahogy általában, a kukorica betakarítása nem csak a kukorica érésétől függ, hanem más körülmények is befolyásolják. 2016-ban ezek közül legjellemzőbbek az előző évi termények bentragadása és a lanyha terménykereskedelem voltak. A gazdák számos esetben hivatkoztak a magas szemnedvességre még akkor is, amikor már nyilvánvaló volt, hogy a kukorica szemnedvessége nem csökken tovább. A magasabb szemnedvesség értékek egyébként a Dunántúl nyugati megyéiben voltak jellemzők. Mint általában, a kukorica betakarításának ütemét a napraforgó betakarítása és az őszi kalászosok vetése is lassította.

Az ellenőrzés október 10-én indult és nagyon vontatottan haladt. Október hónap folyamán összesen 32 parcella ellenőrzése történt meg. Az első ellenőzrési naptól számolva 17 napon történt ellenőrzés. Egy adott napon a legtöbb 7 ellenőrzés volt (október 25.). október 24-én és november 16-én 6-6, november 3-án és 4-én 5-5, míg október 27-én és 28-én 4-4 parcellához szálltak ki az ellenőrök.

Időközben számos parcella ellenőrzését lemondták, legfőképpen a parcella egészségi állapotára, vagy a talaj felázottságára, vagy a parcellákhoz vezető utak járhatatlanságára hivatkozva.

Be kell azt is vallani, hogy két parcella sikertelensége részben az ellenőrökön múlott. Egy esetben, az előző betakarításnál történt időbeli csúszás, s az ellenőr csapat csak megkésve ért volna a helyszínre. Itt a versenyző nem volt abban a helyzetben, hogy visszatartsa az időre rendelt bérkombájnt. A másik esetben egyértelműen az ellenőr vétett hibát, s megköszönjük a versenyzőnek lojalitását!

Az ellenőrzések jelentős részét egyébként zömmel a NAK nonprofit Kft-jével kötött megállapodás keretében falugazdászok végezték, az alábbi megoszlásban:

|  |  |
| --- | --- |
| Tisztán társadalmi ellenőrök | 15 |
| Tisztán falugazdászok | 28 |
| Társadalmi ellenőrök és falugazdászok közösen | 11 |

# A betakarított parcellák termésszintjének %-os eloszlása a VII. Kukorica Termésversenyben, 2016

3. ábra: a termésverseny parcellák termésének %-os eloszlása 2016-ban

A 3. ábráról leolvasható, hogy a parcellák termésszint szerinti eloszlása a középérték köré tömörül, s kevés az attól negatív vagy pozitív irányban eltérő parcellák száma. Ez a jelenség a szárazabb időjárású évekkel összehasonlítva világosan mutatja, hogy a kedvezőtlen adottságú területeken a csapadékhiány, különösen, ha nagyobb hőmérséklettel is párosul, fokozottan rontja a termést.

A Termésversenyben való részvételt alapvetően ösztönzés motiválja. Érthető, hogy az üzleti élet szereplői közül a vetőmag ágazat meghatározó. A hazai versenyben a nemesítési hátteret tekintve a részvétel nem reprezentálja a valós piaci helyzetet, de bízunk abban, hogy ez a helyzet gyorsan változik a jövőben. Abban is reménykedünk, hogy a kisebb piaci részarányt képviselő hibridek nemesítői is felismerik a versenyben rejlő lehetőségeket. Az alábbiakban a hibridek szereplését mutatjuk be. A felsorolást két csoportra osztva, a termésátlagok csökkenő sorrendjében mutatjuk be. Az első csoportban a 3 vagy annál több parcellán indult hibrideket tüntettük fel, míg a másodikban az ennél kevesebb parcellán szereplőket. A 3-nál több parcellával versenyeztetett hibridek átlagos termése mellett a legnagyobb mért termást is megmutatjuk, az adott termőhellyel együtt.

3. táblázat: A VIII. Kukorica Termésversenyben betakarított versenyparcellák termésátlaga, a mért szemnedvesség és a legnagyobb elért termés

|  |  |  |  |  |  |
| --- | --- | --- | --- | --- | --- |
| Hibrid | Verseny-parcellák száma | Átlagos termés, t/ha | víz % | Legnagyobb termés kg/ha\* | hely |
| DKC4943 | 10 | 14908 | 20,3 | 17228 | Nyírderzs |
| DKC5031 | 3 | 14789 | 19,1 | 16336 | Nádudvar |
| DKC5141 | 11 | 14159 | 21,2 | 16549 | Nyírderzs |
| DKC4751 | 8 | 13827 | 23,1 | 15087 | Kimle\*\* |
| DKC4717 | 3 | 13706 | 21,2 | 14743 | Bakonybánk |
| Mexini | 5 | 13236 | 22,0 | 15076 | Murakeresztúr |
| DKC4151 | 1 | 15838 | 22,4 |  |  |
| DKC4541 | 1 | 15620 | 22,1 |  |  |
| KWS 2482 | 1 | 15494 | 20,3 |  |  |
| DKC5830 | 2 | 15164 | 24,2 |  |  |
| DKC5276 | 2 | 14792 | 20,5 |  |  |
| P9903 | 1 | 14064 | 20,2 |  |  |
| SY Ulises | 1 | 14045 | 19,0 |  |  |
| RGT Phileaxx | 1 | 13992 | 21,0 |  |  |
| Ds0747d | 1 | 13776 | 25,4 |  |  |
| SY Octavius | 2 | 13415 | 24,0 |  |  |
| P0412 | 1 | 13411 | 26,9 |  |  |

*\*kettőnél több nevezett versenyparcella esetén; \*\* öntözött*

Nincs más hátra, mint megköszönni a versenyzést mindenkinek, aki regisztrálta magát a VIII. kukorica Termésversenyre. Tudjuk, hogy mindenki végigdolgozta az időszakot akkor is, ha nem ért célba, mert az időjárás vagy más körülmény ebben akadályozta. Tudjuk, voltak, akik vagy a Szabályzat elégtelen ismerete miatt, vagy tévedésből „mellényúltak” és a terület előkészítése során végül az előírtnál kevesebbet hagytak meg ellenőrzésre. Voltak, akik az adminisztrációban tévedtek. Amikor az ellenőrök szigorúak, nem tesznek mást, mint védik a verseny tisztaságát, s azok érdekeit, akik szerencsésebbek, figyelmesebbek, pontosabbak voltak. De ilyen a verseny, s ha kukoricáról is van szó, a versenytisztasággal nem lehet kukoricázni! Köszönjük az ellenőröknek is, hogy tudásuk legjavát adták!

Köszönöm a figyelmet, s most adjuk át magunkat a Díjátadás áhitatának!